ભારતીય જનતા પાર્ટીના રાષ્ટ્રીય અધ્યક્ષ અમિત શાહ આજે ગુજરાત સરકારના ભૂતપૂર્વ મંત્રી માયા કોડનાનીના બચાવમાં સાક્ષી તરીકે કોર્ટમાં રજૂ થશે. સ્પેશ્યલ એસઆઇટી સમક્ષ અમિત શાહ રજૂ થઇને 2002માં બનેલા નરોડા પાટિયા કેસમાં કોડનાનીના સાક્ષી તરીકે પોતાની જુબાની આપશે. નોંધનીય છે કે આ કેસમાં માયાબેન કોડનાની મુખ્ય આરોપી છે. કોડનાની પર જે કેસ દાખલ કરવામાં આવ્યો છે તેમાં કોડનાનીની અરજી બાદ વિશેષ એસઆઇટી ન્યાયાધીશ પી.બી.દેસાઇએ શાહને 18 સપ્ટેમ્બરના રોજ કોર્ટમાં હાજર રહેવાનું સમ્મન આપ્યું છે.કોડનાનીના વકીલ અમિત પટેલે અમિત શાહનું સ્થાનિક નિવાસસ્થાનનું સરનામું અમદાવાદ જ હોવાનું જણાવતા કોર્ટે તેમની સમક્ષ સમ્મન જાહેર કર્યો છે.